b'\n_START_ARTICLE_\nJorma Lammasniemi\n_START_PARAGRAPH_\nJorma Paavo Juhani Lammasniemi (s. 16. joulukuuta 1948 Kemi) on oululainen professori, joka toimi VTT:n tutkijana, laboratorionjohtajana, tutkimusjohtajana ja tieteellisen\xc3\xa4 johtajana._NEWLINE_Lammasniemi valmistui ylioppilaaksi Kemin lyseosta 1968 ja diplomi-insin\xc3\xb6\xc3\xb6riksi Teknillisest\xc3\xa4 korkeakoulusta 1973 sek\xc3\xa4 tekniikan lisensiaatiksi 1982 ja tekniikan tohtoriksi 1983 Oulun yliopistosta. VTT:n teletekniikan laboratorion tutkijana h\xc3\xa4n toimi 1973\xe2\x80\x931977, elektroniikan laboratorion tutkijana 1977\xe2\x80\x931978, erikoistutkijana 1978\xe2\x80\x931984, vt. laboratorionjohtajana 1984\xe2\x80\x931986, laboratorionjohtajana (professori) 1986\xe2\x80\x931991, optoelektroniikan laboratorion johtajana 1992\xe2\x80\x931993, VTT Elektroniikan tutkimusjohtajana vuodesta 1991 ja viimeksi VTT:n tieteellisen\xc3\xa4 johtajana vuodesta 2006 vuoteen 2010 saakka, jolloin h\xc3\xa4n j\xc3\xa4i osa-aikael\xc3\xa4kkeelle ja tutkimuskeskuksen osa-aikaiseksi vanhemmaksi neuvonantajaksi vuoteen 2012 saakka._NEWLINE_Lammasniemi on julkaissut elektroniikasta ja optoelektroniikasta sek\xc3\xa4 tutkimus-, kehitys- ja innovaatiotoiminnasta lukuisia koti- ja ulkomaisia tieteellisi\xc3\xa4, ammatti- ja yleistajuisia julkaisuja. H\xc3\xa4n on Teknillisten tieteiden akatemian j\xc3\xa4sen, mink\xc3\xa4 lis\xc3\xa4ksi h\xc3\xa4nell\xc3\xa4 on ollut useita koti- ja ulkomaisia ammatillisia luottamustoimia ja h\xc3\xa4n on ollut Oulun yliopiston instrumentointitekniikan ja elektronisen piiritekniikan dosentti vuodesta 1988._NEWLINE_Lammasniemi on suorittanut Reserviupseerikoulun, h\xc3\xa4nen sotilasarvonsa on yliluutnantti. Valtakunnallinen maanpuolustuskurssin h\xc3\xa4n k\xc3\xa4vi 1995. Lammasniemi on saanut Suomen Valkoisen Ruusun I luokan ritarimerkin 1997 ja Suomen Leijonan komentajamerkin 2010.'